****

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINSKO VIJEĆE**

**NACRT**

Na temelju članka 57. stavka 3. Zakona o porezu na dohodak (Narodne novine, broj 115/16, 106/18, 121/19, 32/20, 138/20, 151/22 i 114/23), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine, broj 1/19, 1/20, 1/21 i 156/22) i članka 30. Statuta Općine Podstrana, (Službeni glasnik broj 7/21, 21/21 i 04/23), Općinsko vijeće Općine Podstrane na sjednici održanoj dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2023. godine donosi

# O D L U K U

# o visini paušalnog poreza za djelatnosti iznajmljivanja i smještaja u turizmu

# na području Općine Podstrana

**Članak 1.**

Ovom odlukom utvrđuje se visina paušalnog poreza po krevetu, po smještajnoj jedinici u kampu i/ili kamp odmorištu te po smještajnoj jedinici u objektu za robinzonski smještaj koji se nalaze na području Općine Podstrana.

**Članak 2.**

Visina paušalnog poreza utvrđuje se kako slijedi:

* 50,00 eura po krevetu,
* 55,00 eura po smještajnoj jedinici u kampu i/ili kamp odmorištu,
* 55,00 eura po smještajnoj jedinici u objektu za robinzonski smještaj.

**Članak 3.**

Stupanjem na snagu ove Odluke prestaje važiti Odluka o visini paušalnog poreza (Službeni glasnik broj 1/19).

**Članak 4.**

Ova Odluka objavit će se u Službenom glasniku Općine Podstrana, a stupa na snagu 01. siječnja 2024. godine.

KLASA:

URBROJ:

Podstrana, \_\_\_\_\_\_\_\_\_\_2023.

**PREDSJEDNIK**

**OPĆINSKOG VIJEĆA**

Zdravko Galić

OBRAZLOŽENJE

Pravni temelj za donošenje ove Odluke je članak 57. stavak 3. Zakona o porezu na dohodak (Narodne novine, broj 115/16, 106/18, 121/19, 32/20, 138/20, 151/22 i 114/23), članak 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine, broj 1/19, 1/20, 1/21 i 156/22) i članak 30. Statuta Općine Podstrana, (Službeni glasnik broj 7/21, 21/21 i 04/23).

Člankom 57. stavkom 2. Zakona o porezu na dohodak propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona.

Člankom 57. stavkom 3. Zakona o porezu na dohodak, propisano je da je predstavničko tijelo jedinice lokalne samouprave u tom slučaju obvezno donijeti odluku kojom će propisati visine paušalnog poreza po krevetu, odnosno po smještajnoj jedinici u kampu, koje ne mogu biti manje od 19,91 eura niti veće od 199,08 eura. Odluka se može mijenjati najkasnije do 15. prosinca tekuće godine, s primjenom od 1. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu.

Jedinica lokalne samouprave dužna je odluku svog predstavničkog tijela dostaviti Ministarstvu financija, Poreznoj upravi, u roku od osam dana od dana njezina donošenja, radi objave na mrežnim stranicama Porezne uprave.

Prema odredbama Zakona o financiranju jedinica lokalne i područne samouprave (Narodne novine, broj 127/17, 138/20, 151/22 i 114/23), prihodi od poreza na dohodak, u koje spada i navedeni godišnji paušalni porez na dohodak po krevetu, odnosno po smještajnoj jedinici u kampu, zajednički su prihodi koji se raspodjeljuju između općina, gradova i županija.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu propisani su, pored ostalog, kriteriji po kojima predstavničko tijelo jedinice lokalne samouprave svojim odlukama propisuje visinu paušalnog poreza na dohodak i djelatnosti iz članka 57. stavka 3. Zakona o porezu na dohodak.

Odluka o visini paušalnog poreza za djelatnosti iznajmljivanja i smještaja u turizmu, primjenjuje se na porezne obveznike koji djelatnosti iznajmljivanja i smještaja u turizmu obavljaju na području Općine Podstrana, neovisno o prebivalištu ili uobičajenom boravištu poreznih obveznika.

Zakonom o izmjenama i dopunama Zakona o porezu na dohodak (Narodne novine, broj 114/23), ukinut je prirez porezu na dohodak za sve dohotke (pri čemu navedene odredbe o ukidanju prireza porezu na dohodak stupaju na snagu 1. siječnja 2024. godine), tako da se od sljedeće godine više ne obračunava prirez porezu na dohodak ni na iznos godišnjeg paušalnog poreza na dohodak od iznajmljivanja stanova, soba i postelja putnicima i turistima i organiziranja kampova.

Dosadašnja Odluka o visini paušalnog poreza (Službeni glasnik broj 1/19) primjenjuje se za područje Općine Podstrana od 01. siječnja 2019. godine. Navedenom Odlukom bile su propisane sljedeće visine paušalnog poreza:

- visina paušalnog poreza po krevetu u iznosu od 39,82 eur/300,00 kuna,

- visina paušalnog poreza po smještajnoj jedinici u kampu i/ili kamp odmorištu i u smještajnoj jedinici u objektu za robinzonski smještaj u iznosu od 46,45 eur/350,00 kuna.

Zbog kontinuiranog rasta broja turista i rastućeg broj kreveta i smještajnih jedinica u privatnom smještaju na području Općine Podstrana, povećava se i pritisak na komunalnu infrastrukturu, što posljedično zahtjeva i veća izdvajanja novčanih sredstava za održavanje i poboljšanje iste.

Općina Podstrana učestalo provodi ulaganja u sve oblike komunalne infrastrukture, što bitno pridonosi kvaliteti života u mjestu. Ta ulaganja su jedan od osnovnih preduvjeta kako za ugodan život građana tako i za ugodan boravak posjetitelja Općine.

Uzimajući u obzir navedeno, predlaže se povećanje paušalnog poreza na sljedeće iznose:

- visina paušalnog poreza po krevetu u iznosu od 50,00 eur,

- visina paušalnog poreza po smještajnoj jedinici u kampu i/ili kamp odmorištu i u smještajnoj jedinici u objektu za robinzonski smještaj u iznosu od 55,00 eur.